ອົງການຊາຍຟັນໄດ້ໃຫ້ການຊ່ວຍເຫຼືອວຽກງານໃນຂະແໜງການສຶກສາກໍ່ຄືການປັບປຸງການສຶກສາເດັກກ່ອນໄວຮຽນ (ອະນຸບານ) ເມືອງຫົວເມືອງພາຍໃຕ້ໂຄງການກຽມຄວາມພ້ອມເຂົ້າຮຽນແລະໂຄງການປັບປຸງຄຸນະພາບແລະຂະຫຍາຍໂອກາດເຂົ້າເຖິງການສຶກສາຂັ້ນພື້ນຖານທີ່ເມືອງຫົວເມືອງແລະເມືອງຊຳເໜືອແຂວງຫົວພັນ.
ເມື່ອວັນທີ 28 ມີນາຜ່ານມາ ທີ່ໂຮງແຮມເມີຄຽວ ນະຄອນຫຼວງວຽງຈັນ ໄດ້ມີພິທີເຊັນສັນຍາບົດບັນທຶກຄວາມເຂົ້າໃຈ (MOU)ລະຫວ່າງອົງການຊາຍຟັນ ປະຈຳລາວ ແລະ ກະຊວງສຶກສາທິການ ແລະ ກິລາ ໂດຍໃຫ້ກຽດລົງນາມຂອງທ່ານ ປອ. ມີທອງ ສຸວັນວິໄຊ ຫົວໜ້າກົມອະນຸບານ ແລະ ປະຖົມສຶກສາ ກະຊວງສຶກສາທິການ ແລະ ກິລາ ແລະ ທ່ານ ນາງ ແກ້ວອຳພອນ ສຸວັນນະພູມ ຫົວໜ້າອົງການຊາຍຟັນ ປະຈຳລາວ, ເຂົ້າຮ່ວມເປັນສັກຂີພິຍານຂອງທ່ານ ຮສ.ປອ ຄຳຜາຍ ສີສະຫວັນ ຮອງລັດຖະມົນຕີ ກະຊວງສຶກສາທິການ ແລະ ກິລາ, ພ້ອມດ້ວຍຮອງເຈົ້າແຂວງຫົວພັນ, ຫົວໜ້າ-ຮອງຫົວໜ້າກົມ, ບັນດາຄູ່ຮ່ວມພັດທະນາຕະຫຼອດຮອດພະນັກງານທີ່ກ່ຽວຂ້ອງ.
ການລົງນາມເຊັນບົດບັນທຶກຄວາມເຂົ້າໃຈໃນຄັ້ງນີ້,ແມ່ນມີທັງໝົດ 2 ໂຄງການ. ໃນນັ້ນ, ໂຄງການທີ 1 ແມ່ນໂຄງການປັບປຸງຄຸນະພາບແລະຂະຫຍາຍໂອກາດການເຂົ້າເຖິງການສຶກສາຂັ້ນພື້ນຖານຢູ່ເມືອງຫົວເມືອງແລະເມືອງຊຳເໜືອແຂວງຫົວພັນພາຍໃຕ້ການຈັດຕັ້ງປະຕິບັດໂຄງການຂອງກຸ່ມຄູ່ຮ່ວມພັດທະນາອົງການສາກົນທີ່ບໍ່ຂຶ້ນກັບລັດຖະບານຂອງແຜນງານບີຄວາ, ເຊິ່ງໂຄງການດັ່ງກ່າວແມ່ນແຜນງານໄລຍະ 10 ປີທີ່ນຳພາການຈັດຕັ້ງປະຕິບັດໂດຍລັດຖະບານແຫ່ງສປປລາວແລະລັດຖະບານອອສເຕຣເລຍໂດຍການສະໜັບສະໜູນທຶນເພີ່ມເຕີມຈາກຫະພາບຢູໂຣບເພື່ອຊ່ວຍເຫຼືອເດັກນ້ອຍທີ່ດ້ອຍໂອກາດທາງການສຶກສາໃຫ້ຮຽນຈົບການສຶກສາຂັ້ນພື້ນຖານທີ່ມີຄຸນະພາບ, ເຊິ່ງມີກຸ່ມຄູ່ຮ່ວມພັດທະນາອົງການສາກົນທີ່ບໍ່ຂຶ້ນກັບລັດຖະບານ ເປັນສ່ວນໜຶ່ງຂອງແຜນງານບີຄວາປະກອບມີອົງການແພຣນສາກົນ, ອົງການຊ່ວຍເຫຼືອເດັກ, ອົງການສຸພະນິມິດແລະອົງການຊາຍຟັນປະຈຳລາວ, ໂດຍມີໜ້າທີ່ຮັບຜິດຊອບໃນການຈັດຕັ້ງປະຕິບັດກິດຈະກຳເພື່ອສະໜັບສະໜູນການເຂົ້າເຖິງການສຶກສາແລະ ມີສ່ວນຮ່ວມຂອງເດັກນ້ອຍໃນໂຮງຮຽນປະຖົມເພີ່ມຂຶ້ນ, ເລັ່ງໃສ່ເພື່ອຮັບປະກັນວ່າເດັກນ້ອຍທຸກຄົນໂດຍສະເພາະຜູ້ທີ່ບໍ່ເວົ້າພາສາລາວ, ເດັກຍິງແລະເດັກພິການໃນໂຮງຮຽນທີ່ຍັງຂາດໂອກາດໃຫ້ສາມາດເຂົ້າຮຽນແລະຈົບຊັ້ນປະຖົມສຶກສາທີ່ມີຄຸນະພາບໂດຍການສະໜັບສະໜູນຈາກພໍ່-ແມ່ແລະຊຸມຊົນເປັນເຈົ້າ.
ການເຊັນບົດບັນທຶກຄວາມເຂົ້າໃຈໃນຄັ້ງນີ້, ອົງການຊາຍຟັນປະຈຳລາວຈະໄດ້ຈັດຕັ້ງປະຕິບັດກິດຈະກຳຫຼັກຢູ່ໃນເມືອງຫົວເມືອງແລະເມືອງຊຳເໜືອແຂວງຫົວພັນລວມມີ 57 ໂຮງຮຽນເປົ້າໝາຍທີ່ໄດ້ຮັບການຄັດເລືອກເພື່ອສົ່ງເສີມການເຂົ້າຮຽນແລະການມາໂຮງຮຽນຂອງເດັກໃນເກນອາຍຸຂັ້ນປະຖົມ, ໂດຍໄດ້ຮັບການສະໜັບສະໜູນຈາກລັດຖະບານອອສເຕຣເລຍ, ສະຫະພາບຢູໂຣບແລະອົງການຊາຍຟັນໃນມູນຄ່າ10,7 ຕື້ກວ່າກີບຫຼື1.312.505 ໂດລາສະຫະລັດແລະຈະສືບຕໍ່ປະຕິບັດໄປຈົນສິ້ນສຸດໂຄງການໃນເດືອນກັນຍາ 2018.
ສ່ວນໂຄງການທີ 2 ແມ່ນໂຄງການກຽມຄວາມພ້ອມເຂົ້າຮຽນໂດຍການປັບປຸງການສຶກສາກ່ອນໄວຮຽນ (ອະນຸບານ) ຢູ່ເມືອງຫົວເມືອງແຂວງຫົວພັນ, ເຊິ່ງມີກິດຈະກຳຫຼັກໃນການປັບປຸງການເຂົ້າເຖິງການສຶກສາເດັກກ່ອນໄວຮຽນ (ອະນຸບານ) ເພື່ອສ້າງໂອກາດໃນການພັດທະນາເດັກນ້ອຍແລະໄວໜຸ່ມດ້ວຍການປັບປຸງການເຂົ້າເຖິງການສຶກສາກ່ອນໄວຮຽນຢ່າງມີຄຸນະພາບຢູ່ພາຍໃນເມືອງດັ່ງກ່າວ. ນອກຈາກນັ້ນ, ຈະສຸມໃສ່ກໍ່ສ້າງແລະຍົກລະດັບສູນການສຶກສາກ່ອນໄວຮຽນ 4 ແຫ່ງພ້ອມປະກອບເຟີນິເຈີແລະອຸປະກອນການຮຽນ-ການສອນຕາມຄວາມເໝາະສົມ, ຄັດເລືອກ, ເຝິກອົບຮົມແລະແຕ່ງຕັ້ງຄູສອນໃນສູນການສຶກສາກ່ອນໄວຮຽນ, ປະເມີນແລະພັດທະນາຂີດຄວາມສາມາດຂອງຄູສອນການສຶກສາກ່ອນໄວຮຽນ, ເຝິກອົບຮົມການຄຸ້ມຄອງແລະໃຫ້ການສະໜັບສະໜູນແກ່ຄະນະກຳມະການຄຸ້ມຄອງການກໍ່ສ້າງສູນການສຶກສາກ່ອນໄວຮຽນ, ເຊິ່ງໂຄງການແມ່ນຈະປະຕິບັດຢູ່ 4 ຊຸມຊົນໄປຈົນສິ້ນສຸດໂຄງການໃນເດືອນສິງຫາ 2019.
ພາຍໃຕ້ບົດບັນທຶກຄວາມເຂົ້າໃຈຄັ້ງນີ້, ອົງການຊາຍຟັນປະຈຳລາວຈະໄດ້ຈັດຕັ້ງປະຕິບັດກິດຈະກຳຢູ່ໃນເມືອງຫົວເມືອງ ແຂວງຫົວພັນ, ເຊິ່ງໂຄງການໄດ້ຮັບການສະໜັບສະໜູນຈາກລັດຖະບານສເກົາຫຼີ ໃນມູນຄ່າ3,3 ຕື້ກວ່າກີບຫຼື405.507 ໂດລາສະຫະລັດ.ໂຄງການດັ່ງກ່າວນີ້, ແມ່ນສອດຄ່ອງກັບຮ່າງແຜນພັດທະນາຂະແໜງການສຶກສາ 2016-2020 ມີຄວາມມຸ້ງຫວັງເພື່ອເພີ່ມການເຂົ້າເຖິງການຮຽນຊັ້ນອະນຸບານທີ່ມີປະສິດທິພາບໂດຍສຸມໃສ່ການລວມເອົາເດັກນ້ອຍຜູ້ຍິງຂອງຊົນເຜົ່າຈາກຊຸມຊົນແລະຜູ້ທີ່ອາໄສຢູ່ເຂດຫ່າງໄກສອກຫຼີກຫຼືຄົນທີ່ທຸກຍາກທີ່ສຸດເປັນຫຼັກ.
ໂດຍ: ສາວແກ້ວອຸດົມ